
****

**ПРЕДЛОГ ПОЛИТИКА - АВГУСТ 2017**

**СПЕЦИЈАЛИЗИРАНИ СЕРВИСИ ЗА ЖЕНИ ЖРТВИ НА РАЗЛИЧНИ ФОРМИ НА НАСИЛСТВО ВКЛУЧУВАЈЌИ И СЕМЕЈНО НАСИЛСТВО ВО Р. МАКЕДОНИЈА**

**Резиме**

**Препораки:** Со цел да се унапреди достапноста и пристапноста на специјализираните сервиси за заштита од различните форми на насилство врз жените и семејно насилство оваа предлог политика препорачува:

1 Воспоставување на минимум пакет на специјализирани сервиси за жени жртви на родово базирано насилство во секој плански регион;

2 Овозможување на пакет на социјални мерки за жени жртви на семејно насилство;

3 Обезбедување одржливост на услугите преку развивање на програми за финасиска поддршка на локално ниво;

4Следење на препораките на Советот на Европа за достапноста и минимум стандардите кои треба да ги исполнуваат услугите за поддршка;

Република Македонија започна со подготовка на процесот за ратификација на Конвенцијата на Советот на Европа за спречување и заштита од сите форми на насилство врз жената и домашно насилство, која е предвидена да се случи до крајот на 2017 година.

Постоечките ресурси и услуги во нашата држава се однесуваат доминантно на жртви на семејно насилство, а останатите видови на насилство врз жените, особено сексуалното насилство се практично изоставени. Институциите имаат недостаток од стручен кадар обучен за работа со други форми на насилство. Жртвите во најголем број од случаите, имаат поддршка од активностите и специјализираните услуги на граѓанскиот сектор, но сепак со тоа не се исполнуваат минималните стандарди на Конвенцијата на Советот за Европа за спречување и борба против насилство врз жени и семејно насилство (Истанбулската Конвенција).

Оваа предлог политика ја опишува законската рамка, зачестеноста и природата на различните форми на насилство врз жените во Македонија, како и достапноста и пристапноста на специјализираните сервиси за заштита од насилство врз жените и семејно насилство.

**Законска рамка за превенција и заштита од различни форми на насилство врз жените вклучувајќи и семејно насилство во РМ**

Различните форми на насилство врз жените се дефинирани/регулирани во Кривичниот законик, Законот за превенција, спречување и заштита од семејно насилство и Закон за заштита од вознемирување на работно место.

* Во Кривичниот законик на Република Македонија семејното насилство, како една од најчестите форми на насилство врз жените, е дефинирано во член 122, алинеа 21.

Во Анализата на националната легислатива[[1]](#footnote-1) се наведува дека македонскиот кривичен законик не пропишува посебно кривично дело на семејно насилство, туку во рамките на основните кривични дела посебно се санкционира фактот кога делото е сторено при вршење семејно насилство, односно односот на блискост и интимност меѓу сторителот и жртвата е квалификаторен елемент за одмерување на казната, како и за преземањето на гонењето. Кривични дела во рамки на кои посебно се санкционира фактот кога делото е сторено при вршење семејно насилство се:

-Убиство (Член 123);

-Убиство на миг (Член 125);

-Телесна повреда (Член 130);

-Тешка телесна повреда (Член 131);

-Присилба (Член 139);

-Противправно лишување од слобода (Член 140);

-Загрозување на сигурноста (Член 144);

-Полов напад врз малолетник кој не наполнил 14 години (Член 188);

-Посредување во вршење проституција (Член 191)

Други кривични дела регулирани со Кривичен законик, а по кои се казнуваат различни форми на насилство врз жените се:

-Силување (Член 186)

-Обљуба врз немоќно лице (Член 187)

-Обљуба со злоупотреба на положба (Член 189)

-Задоволување на полови страсти пред друг (Член 190)

-Подведување и овозможување полови дејствија (Член 192)

* Во Законот[[2]](#footnote-2) за превенција, спречување и заштита од семејно насилство, семејното насилство е дефинирано како *„малтретирање, навредување, загрозување на сигурноста, телесно повредување, полово или друго психолошко, физичко или економско насилство со кое се предизвикува чувство на несигурност, загрозување или страв, вклучувајќи и закани за такви дејствија, спрема брачен другар, родителите или децата или други лица кои живеат во брачна или вонбрачна заедница или заедничко домаќинство, како и спрема сегашен или поранешен брачен другар, вонбрачен партнер или лица кои имаат заедничко дете или се наоѓаат во блиски лични односи, без оглед дали сторителот го дели или го делел истото живеалиште со жртвата или не“.*

Мерки за заштита на жртвите на семејно насилство

Основна цел на мерките за заштита е обезбедување на примарна помош и поддршка на жртвата и одговарање на нејзините потреби кои настанале како резултат на живеењето во насилна заедница. Мерките за заштита се неопходни за да се заштити физичкиот и психолошкиот интегритет на жртвата и да се овозможи нејзино зајакнување, односно осамостојување.

***Родовата структура на жртвите за 2016 година: жени 779 , мажи 178 и деца 141****. Фактот дека над 70% од пријавените случаеви се однесуваат на жени жртви на насилство ја потврдува родовата димензија на семејното насилство, кое мора да го адресираме како насилство врз жените.*

Привремени мерки за заштита од семејно насилство

Привремените мерки за заштита имаат за цел заштита на жртвите од идно насилство, а она што е најважно при тоа, не ја оневозможуваат заштитата обезбедена од казненото законодавство. Основно е овие привремени мерки за заштита да овозможат непосредна и брза помош на жртвата, во зависност од ескалацијата, односно обемот и видот на насилството.

Надлежни институции

Според Член 5 од Законот за превенција, спречување и заштита од семејно насилство, **единиците на локалната самоуправа** се должни да преземаат мерки за заштита на жртвите и спречување на насилството, во меѓусебна соработка и координација со останатите надлежни институции.

* Законот за заштита од вознемирување на работно местово член 5 го дефинира Психичко вознемирување на работно место како *„...секое негативно однесување од поединец или група кое се повторува, континуирано и систематски, претставува повреда на достоинството, интегритетот, угледот и честа на вработениот и предизвикува чувство на страв или создава непријатност, пониженост, чија крајна цел може да биде повреда на физичкото и менталното здравје, компромитирање на професионалната иднина на вработениот, престанок на работниот однос или напуштање на работното место“.*

Овој закон исто така го дефинира и половото вознемирување како ***„...****секое вербално, невербално или физичко однесување од полов карактер, кое има за цел или претставува повреда на достоинството на кандидатот за вработување или на вработениот, а кое предизвикува чувство на страв или создава непријатност, пониженост“.*

**Зачестеност и природа на семејното насилство во Македонија**

Во Р.М. досега е направено едно Национално истражување за семејно насилство (2012). Според истражувачките резултати, повеќе од една третина од населението (36.8%) во Република Македонија доживеале некој облик на насилство во семејството. Најзастапено е психолошкото, додека физичкото и сексуалното насилство имаат пониска преваленца (што може да се објасни со методолошките ограничувања на студијата). Испитаниците кои искусиле насилство во семејството најчесто се обратиле во полиција, центрите за социјална работа и во здравствени установи. Всушност, повеќе од три четвртини од случаите не се пријавени во ниту една јавно достапна служба[[3]](#footnote-3).

Во истражувачкиот извештај, Глас за правда[[4]](#footnote-4) се наведува дека семејното насилство има изразени карактеристики на родово базирано насилство: Според статистичките податоци, во Република Македонија, 93% од пријавените и од осудените сторители на кривични дела при вршење на семејно насилство во истражуваниот период се мажи, а 82% од жртвите се жени; од сите жртви на кривични дела при вршење семејно насилство, само 4% се мажи кои се жртви на семејно насилство, а 76% од сите жртви се жени кои се жртви на мажи; Најчесто својство на сторителот со жртвата според полициските статистики со учество од 65% припаѓа на сопруг/а, вклучително поранешен/на и вонбрачни, а 95% од жртвите во својство на сопруг/а се жени.

*Во последните шест години од страна на партнерите и на членовите на семејствата се* ***убиени повеќе од 20 жени****, а, притоа, ниту медиумите ниту надлежните институции не ја поврзаа јавно смртта на девојките и на жените со проблемот на насилството врз жените.*

Според податоците добиени од Министерството за труд и социјална политика, **родовата структура на жртвите за 2016 година** е следна: жени 779, мажи 178 и деца 141. Фактот дека над 70% од пријавените случаи се однесуваат на жени жртви на насилство ја потврдува родовата димензија на семејното насилство, кое мора да го адресираме како насилство врз жените.

**Општи и специјализирани услуги за заштита од семејно насилство**

Конвенцијата на Советот за Европа за спречување и борба против насилство врз жени и семејно насилство предвидува постоење на специјализирани услуги кои би се разликувале од општите/генерални сервиси кои ги обезбедува центарот за социјална работа. Имено, општите социјални услуги ги офаќаат сите граѓани во ризик и се однесуваат на различни форми на социјална и здравствена заштита, додека специјализираните услуги за жени и деца жртви на семејно насилство се однесуваат само на оваа ранлива група и вклучуваат: безбедно сместување/сигурна куќа (кризни центри кои ги сместуваат жртвите на 24-48 часа, и засолништа кои обезбедуваат сместување од 3 - 6 месеци), психо-социјална помош и поддршка, СОС линија, бесплатна правна помош.

Специјализирани услуги за поддршка обезбедени од државата

Според официјалните информации од Министерство за труд и социјална политика, во моментот функционираат 4 Регионални центри за лица жртви на семејно насилство во: Скопје, Битола, Кочани и Свети Николе.

Специјализирани услуги за поддршка обезбедени од граѓанските организации[[5]](#footnote-5)

***Македонија е голема црвена точка во однос на специјализирани услуги за жртви на насилство***



*Засолништа*: Според достапните информации, само една граѓанска организација обезбедува долготрајно сместување до 3 месеци, со можност за продолжување на овој период. Покрај тоа, една организација нуди кризно сместување до 48 часа за жени жртви на семејно насилство и нивните деца. Двете организации се лоцирани во Скопје.

*Психо-социјална помош и поддршка*: Во Скопје функционира советувалишен центар кој работи со сите членови на семејството во кое е детектирано семејно насилство, односно се работи со жртвата, сторителот и децата кои се најчесто индиректни жртви. Како таков, е единствен во државата.

*СОС линии за помош*: Постојат три национални СОС линии кои обезбедуваат поддршка 24/7. Во ниедна од националните линии за помош не е обезбедена услуга на сите јазици кои се зборуваат во заедниците.

*Бесплатна правна помош*: Во моментов шест граѓански организации ја обезбедуваат оваа услуга, и тоа по една во Штип, Тетово, Свети Николе, Куманово и три во Скопје.

**Заклучоци и препораки**

Односот на македонското општество кон насилството врз жените вклучувајќи го семејното насилство се карактеризира со маргинализација и миноризирање на проблемот[[6]](#footnote-6) преку: парцијално постоење на соодветни услуги за потребите на жртвите на семејно насилство; нецелосна територијална покриеност со сеопфатни услуги; тежок пристап до услугите (оддлаченост, трошоци, ограничено работно време; кусок на ресурси во институциите и поединечни случаи на несоодветен одговор); отсуство на сеопфатно и континуирано информирање на жртвите на семејното насилство во сите фази на постапката и кампањско и несообразно на целите информирање и градење на јавната свест.

Во истражувачкиот извештај Глас за правда[[7]](#footnote-7) искуствата на жените кои претрпеле семејно насилство со невладините организации се речиси целосно позитивни, односно тие биле задоволни од помошта и информациите што ги добивале и за нив невладините организации се важна алка во системот за заштита. Значајно е тоа што во делот на клучните наоди по однос на институционалниот одоговор во овој истражувачки извештај се наведува дека исто така и институциите на системот ги препознаваат невладините организации како важен чинител во заштитата од семејно насилство.

Потенцираме дека Македонија е земја со висока стапка на насилство врз жени вклучувајќи и семејно насилство и во последните шест години од страна на партнерите и на членовите на семејствата се убиени повеќе од 20 жени. Дополнително сериозноста на последиците се манифестира пошироко од индивидуите, семејното насилство остава тешки последици врз семејставата, заедниците и општеството и резултира со забележителни економски и социјални трошоци.

Оваа предлог политика одредува неколку препораки за унапредување на актуелната состојба по однос на заштитата на жените жртви на различни форми на насилство, вклучително и семејното насилство. Имено, *политиката се однесува на унапредување на достапноста и пристапноста на специјализираните сервиси преку заедничко финансирање на локалните самоуправи во рамки на планските региони*.

**Препораки:**

1. Воспоставување на минимум пакет на специјализирани сервиси за жени жртви на родово базирано насилство во секој плански регион (пакетот би вклучувал Засолниште/ Шелтер центар со капацитет од минимум 15 кревети, Кризен центар со капацитет до 10 кревети, Советувалишен центар за психосоцијална поддршка и бесплатна правна помош). Предлогот за сервиси во рамки на еден плански регион произлегува од фактот дека поголемиот дел од општините во Македонија се многу мали и територијално и по број на жители, и не би можеле самостојно да оддржуваат и финансираат минимум пакет на сервиси. На овој начин, преку добро развиена соработка ќе се овозможи жените жртви и од руралните и од урбаните општини да имаат пристап до сервиси за поддршка;
2. Овозможување на пакет на социјални мерки за жени жртви на семејно насилство кои би вклучувале финансиска и материјална помош за жените жртви во првите две до три години од напуштање на насилната средина. Овој тип на поддршка има за цел да им помогне на жените жртви на насилство да се осамостојат, економски да зајакнат и да продолжат да функционираат како активни членови на општеството;
3. Обезбедување одржливост на овие сервиси/ пакети преку развивање на програми за финасиска поддршка на локално ниво. Односно, специјализираните сервиси би се финансирале преку заеднички фонд на општините кои се дел од еден плански регион. Секоја општина ќе придонесе кон одржливост на тој фонд преку донирање на средства во зависност од големината на општината, бројот на жители и финанскиската моќност на самата општина.
4. Следење на препораките на Советот на Европа за достапноста и минимум стандардите кои треба да ги исполнуваат сервисите за поддршка. Националната мрежа веќе работеше на развивање на стандарди за специјализирани сервиси кои ги следат препораките на Советот на Европа и може да придонесе кон следење и исполнување на овие стандарди при воспоставување на нови сервиси.

1. Мирчева.С (2011). *Анализа на националната легислатива и идентификување на основните области кои треба да се усогласат со одредбите на Конвенцијата на Советот на Европа за спречување и борба против насилство врз жените и домашно насилство со ефектите од Конвенцијата врз националниот систем на спречување и заштита од семејно насилство.* [↑](#footnote-ref-1)
2. Закон за превенција, спречување и заштита од семејно насилство, Службен Весник на Р. Македонија, 138/14. [↑](#footnote-ref-2)
3. Поповска.Љ, Рикаловски.В, Вилагомез.Е, (2012 *). Извештај од студија за националната анкета за семејно насилство*:УНДП, 2012. [↑](#footnote-ref-3)
4. Мирчева. С; Чачева. В и Кениг.Н (2014). *Глас за правда: Истражувачки извештај – Процена на судските постапки за случаи на семејно насилство, со посебен фокус на менаџирање на предметите од родова перспектива*: ИППСИ 2014. [↑](#footnote-ref-4)
5. Шкриељ.С, Димушевска.Е (2016); *Мапирање на достапните услуги за жени жртви на насилство во Република Македонија*: Национална мрежа против насилство врз жени и семејно насилство, 2016. [↑](#footnote-ref-5)
6. Мирчева. С; Чачева. В и Кениг.Н (2014). *Глас за правда: Истражувачки извештај – Процена на судските постапки за случаи на семејно насилство, со посебен фокус на менаџирање на предметите од родова перспектива*: ИППСИ 2014. [↑](#footnote-ref-6)
7. Ibid. [↑](#footnote-ref-7)